tttarun/llama2_hindi huggingface dataset:
नागरिक चार्टर में आप क्या समझते हैं यह शासन में शुचिता तथा पारदर्शिता सुनिश्चित करनें में किस प्रकार महत्वपूर्ण भूमिका निभाता है? स्पष्ट करें।
उत्तर :
हल करने का दृष्टिकोण:
• नागरिक चार्टर क्या है ?
• शासन में शुचिता तथा पारदर्शिता सुनिश्चित करनें में किस प्रकार की भूमिका का निभाता है ?
नागरिक चार्टर नागरिकों के अधिकारों का एक दस्तावेज़ होता है, जिसमें शासन संबंधी विभिन्न कार्यकलायों की जानकारी, और प्रक्रिया, संबंधित अधिकारी, समय-सीमा तथा शिकायत-प्रणाली सूचीबद्ध होती है।
नागरिक चार्टर का उद्देश्य शासन में जवाबदेही, उत्तरदायित्व, शुचिता, मितव्ययिता तथा समयबद्धता सुनिश्चित करना होता है। इसी के माध्यम से किसी संगठन में कार्य-संस्कृति का बेहतर क्रियान्वयन सुनिश्चित होता है।
नागरिक चार्टर संबंद्ध अधिकारी को सेवा की गुणवत्ता, समयबद्धता तथा फीडबैक हेतु सजग करता है।
नागरिक चार्टर के इसी महत्व की वजह से वर्ष 2011 में इससे संबंधित विधेयक भारतीय संसद में लाया गया।
नागरिक चार्टर के सफल संचालन तथा शुचिता व पारदर्शिता सुनिश्चित करने में इसकी भूमिका को बेहतर बनाने के लिये निम्न प्रयास किये जाने चाहिये-
यह चार्टर सरल, सुलभ तथा स्थानीय भाषा में उपलब्ध कराया जाना चाहिये।
यह चार्टर विभिन्न हितधारकों के आपसी सहयोग तथा संवाद के बाद तैयार किया जाना चाहिये।
यह समय-समय पर अपडेट होना चाहिये।
यह चार्टर जागरूकता फैलाने तथा अभिवृत्ति परिवर्तन कारक के रूप में प्रभावी होना चाहिये।
इसने शिकायत निवारण तंत्र का स्पष्ट उल्लेख तथा इसके प्रति स्पष्ट दृढ़ता प्रस्तुत होनी चाहिये।
उपरोक्त से स्पष्ट है कि नागरिक चार्टर शासन में शुचिता तथा पारदर्शिता सुनिश्चित करने में महत्त्वपूर्ण भूमिका निभाता है; बशर्ते इसमें अपेक्षित तत्वों का समावेश थे।
‘पारदर्शिता तथा जवाबदेही, न्याय पूर्ण प्रशासन की स्थापना की पूर्व शर्त है’ टिप्पणी करें।
उत्तर :
हल करने का दृष्टिकोण: 
• भूमिका 
• किस प्रकार पारदर्शिता तथा जवाबदेही, न्याय पूर्ण प्रशासन की स्थापना की पूर्व शर्त है?
• निष्कर्ष
जनता की आकांक्षाओं तथा उनकी विकास तथा न्याय संबंधी आवश्यकताओं का मूर्त रूप प्रशासन के माध्यम से सुनिश्चित किया जाता है।
प्रशासन के न्याय पूर्ण, दक्ष, उत्तरदायी, ज़वाबदेह, मितव्ययी तथा सत्यनिष्ठ होता है तो जनता की उपरोक्त अपेक्षाओं को पूरा करने में सक्षम होता है।
पारदर्शिता के अंतर्गत किसी निर्णय के आधार को स्पष्ट करना, निष्पक्ष होकर निर्णय लेना तथा क्रियाकलापों के संदर्भ में उपभोक्ताओं को जागरूक करना आदि अवयवों को शामिल किया जाता है।
इसके द्वारा न केवल जनता तक सरकारी कार्यों व योजनाओं की सटीक जानकारी पहुँचाती है वरन् जनता का संबंधित योजना के संदर्भ में फीडबैक भी प्राप्त होता है। इस तरह पारदर्शिता सुशासन सुनिश्चित करने का एक महत्त्वपूर्ण उपकरण है। यही कारण है कि सरकार ने सूचना के अधिकार, लोकपाल, सर्तकता आयोग, सिटीजन चार्टर जैसे संगठनों तथा संस्थाओं का निर्माण किया है।
वहीं जवाबदेही किसी कार्य के संदर्भ में उत्तरदायित्व व ज़िम्मेदारी से जुड़ती है। इसके माध्यम से प्रशासनिक कार्यों में सत्यनिष्ठा, निष्पक्षता और वस्तुनिष्ठता उत्पन्न की जाती है। जवाबदेही ही वह अवयव है जिसके माध्यम से किसी संगठन में कार्य-संस्कृति, आचार-संहिता तथा नीति-संहिता का पालन सुनिश्चित किया जाता है। नोलन समिति ने निष्पक्षता तथा उत्तरदायित्व को सुशासन का सबसे महत्त्वपूर्ण अवयव बताया है।
निष्कर्षत: पारदर्शिता तथा जवाबदेही के माध्यम से ही प्रशासन का चरित्र न्यायपूर्ण बनता है तथा नागरिकों के समग्र विकास में महत्त्वपूर्ण भूमिका निभाता है।
‘महात्मा बुद्ध की मृत्यु के लगभग 2500 वर्षों के पश्चात् आज भी उनके विचार हमारे समाज के लिये प्रासंगिक बने हुए हैं।’ टिप्पणी करें।
उत्तर :
हल करने  का दृष्टिकोण:
• भूमिका। 
• महात्मा बुद्ध के विचार हमारे समाज के लिये प्रासंगिक कैसे बने हुए हैं?
• निष्कर्ष।
दुनिया को अपने विचारों से नया मार्ग दिखाने वाले महात्मा बुद्ध भारत के एक महान दार्शनिक, समाज सुधारक और बौद्ध धर्म के संस्थापक थे। वर्तमान समय में बुद्ध के स्व निर्णय के विचार का महत्त्व बढ़ जाता है क्योंकी आज व्यक्ति अपने घर, ऑफिस, कॉलेज आदि जगहों पर अपने जीवन के महत्त्वपूर्ण फैसले भी स्वयं न लेकर दूसरे की सलाह पर लेता है अतः वह वस्तु बन जाता है। बुद्ध का ‘आत्म दीपो भवः’ का सिद्धांत व्यक्ति को व्यक्ति बनने पर बल देता है।
बुद्ध का मध्यम मार्ग सिद्धांत आज भी उतना ही प्रासंगिक है जितना बुद्ध के समय था। उनके इन विचारों की पुष्टि इस कथन से होती है कि वीणा के तार को उतना नहीं खींचना चाहिये कि वह टूट ही जाए या फिर उतना भी उसे ढीला नहीं छोड़ा जाना चाहिये कि उससे स्वर ध्वनि ही न निकले।
दरअसल आज दुनिया में तमाम तरह के झगड़े हैं जैसे- सांप्रदायिकता, आतंकवाद, नक्सलवाद, नस्लवाद तथा जातिवाद इत्यादि। इन सारे झगड़ों के मूल में बुनियादी दार्शनिक समस्या यही है कि कोई भी व्यक्ति देश या संस्था अपने दृष्टिकोण से पीछे हटने को तैयार नहीं है। इस दृष्टि से इस्लामिक स्टेट जैसे अतिवादी समूह हो या मॉब लिंचिंग विचारधारा को कट्टर रूप में स्वीकार करने वाला कोई समूह हो या अन्य समूह सभी के साथ मूल समस्या नज़रिये की ही है। महात्मा बुद्ध के मध्यम मार्ग सिद्धांत को स्वीकार करते ही हमारा नैतिक दृष्टिकोण बेहतर हो जाता है। हम यह मानने लगते हैं कि कोई भी चीज का अति होना घातक होता है। यह विचार हमें विभिन्न दृष्टिकोणों के मेल-मिलाप तथा आम सहमति प्राप्त करने की ओर ले जाता है।
महात्मा बुद्ध का यह विचार की दुःखों का मूल कारण इच्छाएँ हैं, आज के उपभोक्तावादी समाज के लिये प्रासंगिक प्रतीत होता है। दरअसल प्रत्येक इच्छाओं की संतुष्टि के लिये प्राकृतिक या सामाजिक संसधानों की आवश्यकता पड़ती है। ऐसे में अगर सभी व्यक्तियों के भीतर इच्छाओं की प्रबलता बढ़ जाए तो प्राकृतिक संसाधन नष्ट होने लगेंगे, साथ ही सामजिक संबंधों में तनाव उत्पन्न हो जाएगा। ऐसे में अपनी इच्छाओं को नियंत्रित करना समाज और नैतिकता के लिये अनिवार्य हो जाता है। इस बात की पुष्टि हाल ही में ‘अर्थ आवर शूट डे’ के रिपोर्ट से होती है जिससे यह पता चलता है कि जो संसाधन वर्ष भर चलना चाहिये था वह आठ माह में ही समाप्त हो गये।
निष्कर्षतः प्रत्येक विचारक की तरह बुद्ध कुछ बिंदुओं पर आकर्षित करते है तो कुछ बिंदुओं पर नहीं कर पाते हैं। विवेकशीलता का लक्षण यही है कि हम अपने काम की बातें चुन लें और जो अनुपयोगी हैं, उन्हें त्याग दें। बुद्ध से जो सीखा जाना चाहिये, वह यह है कि जीवन का सार संतुलन में है, उसे किसी भी अतिवाद के रास्ते पर ले जाना गलत है। हर व्यक्ति के भीतर सृजनात्मक संभावनाएँ होती हैं, इसलिये व्यक्ति को अंधानुकरण करने के बजाय स्वयं अपना रास्ता बनाना चाहिये।
'कानून पूरे समुदाय की सामान्य इच्छा की अभिव्यक्ति है। हर व्यक्ति कानून का पालन कर अपनी इच्छा का ही पालन करता है। यहीं से स्वतंत्रता के साथ नैतिक दायित्व का जुड़ाव प्रारंभ होता है।' टिप्पणी करें।
उत्तर :
हल करने का दृष्टिकोण:
• भूमिका
• स्वतंत्रता और दायित्व का संबन्ध
• निष्कर्ष
स्वतंत्रता केवल एक प्राकृतिक अधिकार नहीं बल्कि एक प्रकार का गम्भीर नैतिक उत्तरदायित्व का भी बोध कराती है इस प्रकार स्वतंत्रता एक बहुआयामी अवधारणा है।
यह एक अधिकार ही नहीं बल्कि उत्तरदायित्व भी है। यह एक भावना, प्रत्यक्ष ज्ञान, गरिमा तथा विकल्प के साथ-साथ एक नैतिक दायित्व भी है। उदाहरण; यदि मैं कहूँ कि ‘मुझे सड़क पर घूमने की स्वतंत्रता है’ या ‘मैं रात को सड़कों पर घूमकर खुद को स्वतंत्र महसूस करता हूँ।’ इसमें स्वयं को स्वतंत्र महसूस करना एक भावना है’ वहीं सड़क पर घूमने की स्वतंत्रता परिस्थितियों पर तथा विकल्पों पर आधारित है।
सड़क पर घूमने की पहली शर्त है कि व्यक्ति कैद में न हो। शारीरिक या अन्य बाह्य बाधाओं से मुक्त हो तथा सभी स्तरों पर परिस्थितियाँ अनुकूल हों।
स्वतंत्रता की यह प्राकृतिक अवस्था सरल एवं सहज लगती है लेकिन बिना विनियमन तथा नैतिक उत्तरदायित्व के यह अराजकता तथा असमानता की स्थिति भी उत्पन्न कर सकती है। अर्थात् जिसके पास सुविधाएँ तथा साधन हैं वह दूसरे के जीवन, स्वास्थ्य तथा गरिमा का ध्यान रखे बगैर अपनी स्वतंत्रता का गलत इस्तेमाल कर सकता है।
अत: कोई भी नागरिक स्वतंत्रता के कारण अराजकता की स्थिति न उत्पन्न करे, इसके लिये राज्य द्वारा व्यक्ति की स्वतंत्रता के नियम का प्रबंध किया जाता है तथा इसे नागरिक तथा राजनीतिक अधिकार के रूप में अभिव्यक्त किया जाता है।
राज्य द्वारा व्यक्ति की स्वतंत्रता का नियम कोई प्रतिबंध नहीं है बल्कि उसे समानता, प्रतिबद्धता, सहिष्णुता तथा सद्गुण जैसे मूल्यों से युक्त करना है।
रूसो के अनुसार ‘कानून पूरे समुदाय की सामान्य इच्छा की अभिव्यक्ति है। हर व्यक्ति कानून का पालन कर अपनी इच्छा का ही पालन करता है।’
यहीं से स्वतंत्रता के साथ नैतिक दायित्व का जुड़ाव प्रारंभ होता है। प्रत्येक व्यक्ति का यह नैतिक कर्त्तव्य है कि उसकी निजी स्वतंत्रता से किसी दूसरे के जीवन, स्वास्थ्य, स्वतंत्रता या सम्पत्ति को नुकसान न पहुँचे। प्रत्येक व्यक्ति स्वतंत्र है किंतु नियमों, नैतिकताओं एवं समानताओं की उपेक्षा की शर्त पर नहीं।
मनुष्यों के साथ हमेशा उनको, अपने आप में ‘लक्ष्य’ मानकर व्यवहार करना चाहिये, कभी भी उन्हें केवल ‘साधन’ मात्र नहीं मानना चाहिये।’’ वर्तमान वैश्वीकृत तकनीकी-आर्थिक समाज के संदर्भ में इस कथन के निहितार्थों को समझाते हुए इसका अर्थ तथा महत्त्व स्पष्ट कीजिये।
उत्तर :
हल करने का दृष्टिकोण:
• भूमिका
• उपरोक्त कथन वर्तमान परिस्थितियों में किस सीमा तक प्रासंगिक 
• निष्कर्ष।
18वीं सदी के प्रसिद्ध जर्मन दार्शनिक कांट का यह विचार आज भी अत्यंत प्रासंगिक है- ‘‘सभी मनुष्य ‘साध्य’ है, ‘साधन’ नहीं।’’ इसका सरल अर्थ यह है कि हमें अपने फायदे के लिये किसी व्यक्ति का इस्तेमाल या शोषण नहीं करना चाहिये साथ ही किसी व्यक्ति पर अपने निर्णय थोपने की बजाय उसे स्वयं फैसले लेने का अवसर देना चाहिये।
वर्तमान तकनीकी-आर्थिक समाज में इस कथन के निहितार्थों को निम्न बिंदुओं के अंतर्गत समझा जा सकता हैं:
नियोक्ताओं को चाहिये कि वे अपने कर्मचारियों को मशीन न समझे उन्हें, अच्छी कार्यदशाएं, वेतन-सुविधायें तथा सामाजिक सुरक्षा प्रदान करें।
कोई कंप्यूटर विशेषज्ञ इंटरनेट पर महिलाओं की तस्वीर के साथ छेड़छाड़ करके उनकी गरिमा भंग न करें।
मीडियाकर्मियों को चाहियें कि वे गैर-जरूरी मामलों में मीडिया ट्रायल तथा स्टिंग ऑपरेशन के माध्यम से किसी की निजता का हनन न करें।
डॉक्टरों को चाहिये कि किसी गंभीर रूप से घायल व्यक्ति का इलाज बिना किसी औपचारिक अनुमति से शुरू करें।
इस विचार का महत्त्व यह है कि सभी व्यक्ति एक-दूसरे का सम्मान करें जो सामाजिक समरसता तथा न्याय सुनिश्चित होते हैं, जो आदर्श लोकतंत्र के आधारभूत तत्व है।
मैक्स वेबर ने कहा था कि जिस प्रकार के नैतिक प्रतिमानों को हम व्यक्तिगत अंतरात्मा के मामलों पर लागू करते है, उस प्रकार के नैतिक प्रतिमानों को लोक प्रशासन पर लागू करना समझदारी नहीं है। इस बात को समझ लेना महत्त्वपूर्ण है, कि हो सकता है कि राज्य अधिकारी तंत्र के पास अपनी स्वयं की स्वतंत्र अधिकारीतंत्रीय नैतिकता हो। कथन का समालोचनात्मक विश्लेषण कीजिये।
उत्तर :
हल करने का दृष्टिकोण: 
• भूमिका 
• मैक्स वेबर द्वारा प्रस्तुत सिद्धांत का कथन के संदर्भ में परीक्षण 
• निष्कर्ष
मैम्स वेबर के अनुसार अधिकारी तंत्र विभिन्न सिद्धांतों पर आधारित लक्ष्यों का संगठन होता है जिसके पास अपनी अधिकारीतंत्रीय नैतिकता होती है यहाँ अधिकारीतंत्रीय नैतिकता से वेबर का अर्थ नियमों से आबद्ध नौकरशाही से है। ऐसी नौकरशाही के व्यवहार में निरंतरता होती है। इससे प्रशासन में भाई-भतीजावाद, शक्ति के गलत प्रयोग को रोका जा सकता है तथा प्रशासन को दक्ष, वस्तुनिष्ठ एवं पारदर्शी बनाया जा सकता है। वेबर का मानना है कि इस जिन नैतिक प्रतिमानों को व्यक्तिगत स्तर पर लागू करते है उन्हें राज्य के अधिकारी तंत्र पर लागू नहीं किया जा सकता है क्योंकि ये नैतिक प्रतिमान हमारे व्यक्तिगत और सामाजिक मानदंडों से प्रभावित होते हैं जिनकी व्याख्या वस्तुनिष्ठ न होकर व्यक्तिनिष्ठ हो जाती है।
वस्तुत: वेबर नौकरशाही के जिस मॉडल की मान्यता देता है उसमे नियमों को ही अंतिम ध्येय माना जाता है। लेकिन प्रशासन को केवल नियमों से आबद्ध ही नहीं वरन् उसे मानवीय संवेदनाओं जैसे दया, करुणा आदि नैतिकताओं से भी युक्त होना चाहिये।
केवल नियमों को ही ध्येय मानने वाला प्रशासन पश्चिम में तो सफल हो सकता है किंतु भारत जैसे विकासशील देशों में नहीं। पश्चिम में प्रशासन ही अपने लक्ष्यों को प्राप्त कर लेगा लेकिन भारत जैसे विकासशील देशों में जहाँ साक्षरता का स्तर निम्न है एवं नागरिक भी उतने जागरूक नहीं है वहाँ प्रशासन को स्थानीय परिस्थितियों को देखते हुए कार्य करना होगा। भारत जैसे देशों में केवल अधिकारी तंत्रीय नैतिकता या नियमों से आबद्ध प्रशासन सफल नहीं हो सकता है।
प्रशासन में अधिकारी तंत्रीय नैतिकता के साथ व्यक्तिगत नैतिकता का भी समावेशन हो तभी नौकरशाही परिवर्तन का वाहक बनेगी और लोगों का कल्याण कर पायेगी।
ऐसा माना जाता है कि निर्धनता भ्रष्टाचार की ओर प्रवृत्त करती है, परंतु ऐसे भी उदाहरणों की कोई कमी नहीं है, जहाँ संम्पन्न एवं शक्तिशाली लोग बड़ी मात्रा में भ्रष्टाचार में लिप्त हो जाते हैं। लोगों में व्याप्त भ्रष्टाचार के आधारभूत कारण क्या हैं। उदाहरणों सहित अपने उत्तर की पुष्टि करें।
उत्तर :
हल करने का दृष्टिकोण: 
• भूमिका 
• निर्धनता से भिन्न  समाज में भ्रष्टाचार के आधारभूत कारण क्या हैं?
गरीबी भ्रष्टाचार के कारणों में से एक हो सकती है- किंतु गरीबी तथा भ्रष्टाचार में अनिवार्य संबंध नहीं है। न तो यह कहना सही है कि गरीब व्यक्ति भ्रष्ट ही होगा और न ही यह कहना ठीक है कि अमीर व्यक्ति भ्रष्ट नहीं होगा।
भ्रष्टाचार के आधारभूत कारणों पर नज़र डालें तो हम पाते हैं की भ्रष्टाचार के कई कारणनिर्धनता से भिन्न हैं-
समाज में धन का महत्त्व बहुत अधिक होना।
आज व्यक्ति की आर्थिक स्थिति ही उसकी सामाजिक प्रतिष्ठा तय करती है। उदाहरणार्थ कई लोग हर्षद मेहता की तरह भी अमीर बनना चाहते हैं, रास्ते चाहे कुछ भी हो।
आज समाज में भ्रष्टाचार को नैतिक स्वीकृति मिल चुकी है।
समाज भ्रष्ट व्यक्ति पर ईमानदार होने का दबाव नहीं बनाना, बल्कि ईमानदार व्यक्ति को पागल आदि कहकर भ्रष्ट होने की प्रेरणा देता है। प्रमाण यह है कि वैवाहिक रिश्तों के लिये सरकारी नौकरी वाले व्यक्तियों को प्राथमिकता दी जाती है, किंतु उन्हें नहीं जो बेहद ईमानदार है।
उपरोक्त के अलावा कानूनों तथा उन्हें लागू करने की प्रक्रिया का कमज़ोर होना भी एक बड़ा कारण है। भ्रष्टाचार के मुकदमें 15-20 साल तक चलते हैं और तब प्राय: आरोप साबित नहीं होते।
गांधी जी द्वारा प्रस्तुत नैतिक अर्थव्यवस्था तथा वर्णव्यवस्था संबंधी विचारों पर चर्चा करें।
उत्तर :
हल करने का दृष्टिकोण:
• भूमिका
• गांधी जी द्वारा प्रतिपादित नैतिक अर्थव्यवस्था का विचार
• वर्णव्यवस्था पर गांधी जी के विचार
• निष्कर्ष
महात्मा गांधी के अपने सर्वोदय सिद्धांत में अर्थव्यवस्था को भी नैतिक आधार देने की वकालत की है। उन्होंने कहा है कि धर्म विहीन अर्थव्यवस्था मृत देह के सामन है। यहाँ धर्म से आशय नैतिकता से है।
नैतिक अर्थव्यवस्था की पहली शर्त है अपरिग्रह का मूल्य। व्यक्ति को अपनी आवश्यकतायएँ अत्यंत न्यून रखनी चाहिये। अन्यदायी श्रम की धारणा भी महत्त्वपूर्ण है। इसका अर्थ है कि ईमानदारी में परिश्रम किये बिना व्यक्ति को भोजन करने का नैतिक अधिकार नहीं हैं।
गांधी जी का दावा है कि विभिन्न श्रमों का मूल्य समान होता है। बौद्धिक श्रम तथा शारीरिक श्रम की बराबर आंकना चाहिये। गांधी जी एक ऐसी अर्थव्यवस्था चाहते हैं जो सभी की आवश्यकताओं का समान रूप से ध्यान रखे।
वर्णव्यवस्था संबंधी विचारों पर गौर करें तो हम पाते हैं कि गांधी जी वर्णव्यवस्था के समर्थक थे, हालाँकि जाति व्यवस्था और अस्पृश्यता का उन्होंने हमेशा कठोर विरोध किया। उनके अनुसार वर्णव्यवस्था मनुष्य द्वारा निर्मित नहीं बल्कि प्राकृतिक या ईश्वरीय व्यवस्था है।
गांधीजी के अनुसार वर्ण व्यवस्था श्रम विभाजन की प्रणाली है जो समाज में श्रम की जरूरत तथा श्रम की उपलब्धता में समन्वय करती है। गांधी जी वर्ण व्यवस्था को वंशनुगत माना है अर्थात् वो मानते हैं कि वर्ण का निर्धारण जन्म से ही होता है।
गांधी जी स्पष्ट रूप से मानते है कि हर व्यक्ति को अपना पैतृक व्यवसाय अपनाना चाहिये। किंतु इसका अर्थ यह नहीं कि वे निम्न वर्ण के व्यक्तियों को ज्ञान प्राप्ति से वंचित करते है। वे चाहते है कि ज्ञान प्राप्ति हर व्यक्ति करें किंतु आजीविका का निर्धारण अपने वर्ण के अनुसर करें।
ऐसा माना जाता है कि निर्धनता भ्रष्टाचार की ओर प्रवृत्त करती है, परंतु ऐसे भी उदाहरणों की कोई कमी नहीं है, जहाँ संपन्न एवं शक्तिशाली लोग बड़ी मात्रा में भ्रष्टाचार में लिप्त हो जाते हैं। लोगों में व्याप्त भ्रष्टाचार के आधारभूत कारण क्या है। उदाहरणों सहित अपने उत्तर की पुष्टि करें।
उत्तर :
हल करने का दृष्टिकोण:
• भूमिका
• आम जन में भ्रष्टाचार के आधारभूत कारण
• सोदाहरण चर्चा
• निष्कर्ष
गरीबी भ्रष्टाचार के कारणों में से एक हो सकती है किंतु गरीबी तथा भ्रष्टाचार में अनिवार्य संबंध नहीं है। न तो यह कहना सही है कि गरीब व्यक्ति भ्रष्ट ही होगा और न ही यह कहना ठीक है कि अमीर व्यक्ति भ्रष्ट नहीं होगा।
भ्रष्टाचार के आधारभूत कारण
समाज में धन का महत्त्व बहुत अधिक होना।
आज व्यक्ति की आर्थिक स्थिति ही उसकी सामाजिक प्रतिष्ठा तय करती है। उदाहरणार्थ-कई लोग हर्षद मेहता की तरह भी अमीर बनना चाहते हैं, रास्ते चाहे कुछ भी हो।
समाज में भ्रष्टाचार की नैतिक स्वीकृति मिल चुकी है।
समाज भ्रष्ट व्यक्ति पर ईमानदार होने का दबाव नहीं बनाता, बल्कि ईमानदार व्यक्ति की पागल आदि कहकर भ्रष्ट होने को प्रेरणा देता है। प्रमाण यह है कि वैवाहिक रिश्तों के लिये सरकारी नौकरी वाले व्यक्तियों को प्राथमिकता दी जाती है, किंतु उन्हें नहीं जो बेहद ईमानदार है।
कानूनों तथा उन्हें लागू करने की प्रक्रिया का कमजोर होना भी एक बड़ा कारण है। भ्रष्टाचार के मुकरने 15–20 साल तक चलते है और तब प्राय: आरोप साबित नहीं होतें।
मानव जीवन में नैतिकता किस बात की प्रोन्नति करने की चेष्टा करती है? लोक प्रशासन में यह और भी अधिक महत्त्वपूर्ण क्यों है?
उत्तर :
हल करने का दृष्टिकोण:
• भूमिका
• मानव जीवन में नैतिकता की भूमिका
• लोक प्रशासन में इसका महत्त्व
• निष्कर्ष
नैतिकता मानव जीवन को संभव बनाने की पूर्व-शर्त है, जिसके अभाव में हमारी स्थिति वन्य जीवन के समकक्ष हो सकती है।
नैतिकता मानव जीवन में निम्नलिखित तत्त्वों की प्रोन्नति करती हैं-
शांतिपूर्ण सह-अस्तित्व जैसे आधारभूत मूल्यों की, ताकि समाज में अराजकता न फैले और समाजिक एवं आर्थिक विकास हो सके।
सामान्य शिष्टाचार के नियमों (जैसे- अभिवादन शैली) और सामाजिक मर्यादाओं की ताकि स्वस्थ सामाजिक माहौल बन सके।
परोपकार, त्याग, समन्वय जैसी क्षमताओं की, ताकि व्यक्ति सिर्फ स्वकेंद्रित होने के बजाय सामाजिक कल्याण में भी सक्रिय रहे।
सत्य, न्याय समानता जैसे उच्चतर आदर्शों की ताकि मानव समाज को निरंतर सही दिशा मिलती है।
लोक प्रशासन में नैतिकता अधिक महत्त्वपूर्ण है, क्योंकि राष्ट्रीय संसाधनों के लोकहित में प्रयोग की शक्ति उसी के पास है। वंचित वर्गों को न्याय और मुख्य धारा से जोड़ने का एकमात्र माध्यम भी वही है। अगर लोक प्रशासक ही भ्रष्ट हो जाएंगे तो सामाजिक-न्याय और समरसता की संभावनाएँ नष्ट हो जाएगी तथा वंचित समुदायों का संविधान तथा राजव्यवस्था से विश्वास उठ जाएगा।
‘‘धर्म विहीन राजनीति मृत देह के समान है जिसे नष्ट कर दिया जाना चाहिए’’ कथन के संदर्भ में गांधी जी के धर्म तथा राजनीति से संबंधित विचारों पर प्रकाश डालें।
उत्तर :
हल करने का दृष्टिकोण:
• भूमिका
• उपरोक्त कथन के आलोक में गांधी जी के धर्म एवं राजनीति से संबंधित बिन्दुओं का उल्लेख
• निष्कर्ष
महात्मा गांधी नव्य वेदांत दर्शन की परंपरा में आने वाले प्रमुख विचारक हैं। नव्य वेदांत जगत को श्रम या असार मानने के स्थान पर ईश्वर की अभिव्यक्ति मानता है। प्रकृति के कण-कण में ईश्वर का वास है इस रूप में प्रत्येक मानव में भी ईश्वर है। इसलिये नव्य वेदांत के अधिकांश विचारक मानव सेवा को ही प्रभु सेवा मानते हैं।
धर्म तथा राजनीति का संबंध:
महात्मा गांधी ने धर्म तथा राजनीति के संबंध में व्याख्यायित करते हुए कहा है कि ‘‘धर्म विहीन राजनीति मृत देह के समान है जिसे नष्ट कर दिया जाना चाहिए।’’
गांधी जी ने धर्म शब्द को शब्द को अलग-अलग संदर्भो में दो तरीके से प्रयुक्त किया है। कहीं-कहीं वे धर्म को मजहब या पंथ के ही अर्थ में लेते हैं, किन्तु दार्शनिक स्तर पर वे धर्म का अर्थ स्व-कर्त्तव्य पालन में लेते हैं, जैसा भारतीय पंरपरा में मनु संहिता, महाभारत, रामचरित मानस आदि ग्रंथों में भी है।
गांधी जी धर्म के इसी अर्थ को राजनीतिक में काम्य मानते हैं। इसका अर्थ हुआ कि राजनेताओं पर यह नैतिक ज़िम्मेदारी है कि वे अपने स्वार्थ से मुक्त होकर सिर्फ कर्तव्य पालन के भाव से प्रशासन चलाए और समाज को अधिकाधिक लाभ प्रदान करें। इस बिंदु पर वे प्लेटों के दार्शनिक राजा के सिद्धांत के नज़दीक दिखाई पड़ते हैं क्योंकि उसे भी स्वार्थ से मुक्त रहते हुए अपने विवेक के अनुसार सुशासन चलाना है। कौटिल्य ने अपने सप्तांग सिद्धांत में स्वामी अर्थात राजा को ऐसा ही शासन चलाने की सलाह दी है।
इसका अर्थ यह नहीं है कि गांधी जी सांप्रदायिक राजनीति का समर्थन करते हैं। मज़हब वाले अर्थ में वे धर्म को राजनीति का हिस्सा नहीं मानते।
वे ‘सर्व धर्म समभाव’ का समर्थन करते हैं, जिसका अर्थ है कि राज्य को धर्मों से दूर नहीं भागना चाहिये बल्कि सभी धर्मों को बराबर मानना चाहिए।
निम्नलिखित मानवीय मूल्य किसी भी समाज के लिये महत्त्वपूर्ण माने जाते हैं-
उत्तर :
हल करने का दृष्टिकोण:
• भूमिका
• उदहारण सहित उपरोक्त मूल्यों की प्रासंगिकता
• निष्कर्ष
(a) विनम्रता अच्छे व्यवहार या शिष्टाचार जैसे सद्गुण का व्यावहारिक अनुप्रयोग है। यह सांस्कृतिक रूप से समाज से जुड़ा होता है। सार्वजनिक जीवन में व्यक्ति के विनम्र व्यवहार का अत्यधिक महत्त्व है। विनम्रता व्यक्ति को अपने सहकर्मियाें (वरिष्ठ, कनिष्ठ एवं समकक्ष) तथा अन्य लोगों के बीच बेहतर सांमजस्यपूर्ण संबंध स्थापित करने में सहायक होती है।
(b) दयालुता व्यक्ति के नैतिक व्यवहार के रूप में परिभाषित है। यह व्यक्ति के करुणा तथा सहानुभूति जैसे अच्छे स्वभावों को प्रदर्शित करती है। सार्वजनिक जीवन में लोगों के व्यवहार को दयालुता महत्त्वपूर्ण रूप से प्रभावित करती है। एक अधिकार संपन्न व्यक्ति के लिये आवश्यक है कि वह सुभेद्य तथा हाशिये पर पड़े लोगों के प्रति दया व करुणा का भाव रखे। दयालुता का गुण व्यक्ति के सार्वजनिक दायित्वों के निर्वाह में सहायक होता है।
(c) निष्कपटता से तात्पर्य है पाखंड रहित निश्च्छल व शुद्ध व्यवहार। निष्कपटता व्यक्ति के वास्तविक तथा कृत्रिमता रहित व्यवहार को दर्शाती है। निष्कपटता व्यक्ति को सार्वजनिक जीवन में वस्तुनिष्ठ रहते हुए तथा बिना किसी पूर्वाग्रह या दुराग्रह के कार्य करने की प्ररेणा देती है।
(d) उदारचरितता व्यक्ति के व्यवहार का वह गुण है जिसके अंतर्गत वह अलग-अलग तथा नए विचारों को सुनने और स्वीकारने को तैयार होता है। सार्वजनिक जीवन में उदारचरितता के व्यवहार का अत्यधिक महत्त्व है। यह व्यक्ति को रूढ़ तथा स्टीरियोटाइप (Stereotype) होने से रोेकती है। यह नए अनुप्रयोगों तथा रचनात्मकता को बढ़ावा देती है। उदारचरितता व्यक्ति को विभिन्न सामाजिक-सांस्कृतिक पृष्ठभूमियों में अनुकूलित करने में सहायक होती है।
नैतिकता का संबंध व्यक्ति के सभी कर्मों से नहीं होना बल्कि केवल संकल्प स्वातंत्र्य पर आधारित कर्मों से होता है। कथन के संदर्भ में अरस्तू की नीति मीमांसा के प्रमुख बिंदुओं को रेखांकित करें।
उत्तर :
हल करने का दृष्टिकोण:
• भूमिका
• कथन के संदर्भ में अरस्तू कि नीति मीमांसा के प्रमुख बिंदु
• निष्कर्ष

अरस्तू ने पहली बार नीतिशास्त्र को व्यवस्थित रूप प्रदान किया। उसकी पुस्तक ‘निकोमियन एथिक्स’ नीतिशास्त्र की पहली स्वतंत्र पुस्तक मानी जाती है जिसमें अरस्तू ने पहली बार स्पष्ट किया कि नैतिकता का संबंध व्यक्ति के सभी कर्मों से नहीं होता बल्कि केवल संकल्प स्वातंत्र्य पर आधारित कर्मों से होता है।
उसके अनुसार दो प्रकार के कार्यों को स्वैच्छिक नहीं माना जा सकता-
बाहरी दबाव में किये गए कार्य
परिस्थितियों से अनभिज्ञ होने के कारण किया गया कार्य
अरस्तू की नीति मीमांसा का मूल प्रश्न है कि सर्वोच्च शुभ क्या है? प्लेटो ने शुभ के प्रत्यय को सर्वोच्च शुभ माना था जो इहलोक में न होकर इससे परे है।
अरस्तू अपनी नीति मीमांसा की इहलोक तक सीमित रखने का पक्षधर है। इसलिये उसका दावा है कि सर्वोच्च शुभ आनंद या कल्याण है। इसका प्रमाण यह है कि हम आनंद की कामना किसी लक्ष्य के साधन के रूप में नहीं करते बल्कि उसे स्वयं में भी वांछनीय मानते हैं।
उसने सद्गुणों की परिभाषा देते हुए कहा कि सद्गुण मनुष्य की ऐसी स्थायी मानसिक अवस्था है जो निरंतर अभ्यास से विकसित होती है तथा बुद्धि द्वारा निर्धारित उसके स्वैच्छिक कर्मों में व्यक्त होती है।
अरस्तू ने सद्गुणों के संबंध में मध्यमार्ग का सिद्धांत दिया है जिसके अनुसार प्रत्येक नैतिक सद्गुण दो अतिवादी दृष्टिकोणों के बीच की अवस्था है।
अरस्तू ने सद्गुणों को दो वर्गों में विभाजित किया है बल्कि सद्गुण तथा नैतिक सद्गुण। यह वर्गीकरण आत्मा के दो पक्षों बौद्धिक तथा भावनात्मक पर आधारित है। आत्मा का भावनात्मक पक्ष इच्छाओं या वासनाओं से संबंधित है जो पशुओं में भी होता है। बौद्धिक पक्ष वह विशेष पक्ष है जो मनुष्य को शेष प्राणियों से बेहतर तथा अलग बनाता है।
अहिंसा एवं अपरिग्रह के संबंध में गांधी जी के विचार पर प्रकाश डालें।
उत्तर :
हल करने का दृष्टिकोण:
• भूमिका
• अहिंसा एवं अपरिग्रह के संबंध में गांधी जी के विचार
• निष्कर्ष
महात्मा गांधी नव्य वेदांती विचारधारा के प्रमुख विचारक थे, जिनका मानना था कि ईश्वर का वास कण-कण में है। अत: प्रत्येक मनुष्य में ईश्वर का वास है, मानव सेवा ही ईश्वर सेवा है। महात्मा गांधी पर सर्वाधिक प्रभाव उपनिषद दर्शन तथा गीता का है। जॉन रस्किन की ‘अनटू दिस लास्ट’ का प्रभाव उनके हिंद स्वराज में देखा जा सकता है। गांधी जी ने पश्चिमी धर्मों तथा दर्शन से भी बहुत कुछ सीखा। ईसा मसीह से उन्होंने ‘करुणा’ का विचार लिया।
अहिंसा
महात्मा गांधी ने अहिंसा की निम्नलिखित विशेषताएँ बताई-
अहिंसा सिर्फ आदर्श नहीं बल्कि मानव जाति का प्राकृतिक नियम है।
अहिंसा के पूर्ण पालन के लिये ईश्वर में अटूट विश्वास जरूरी है।
अहिंसा अव्यावहारिक नहीं है बल्कि यह एकमात्र व्यावहारिक मार्ग है।
गांधी की अहिंसा जैनों की अहिंसा की तुलना में लचीली तथा व्यावहारिक है। उन्होंने खुद स्पष्ट किया है कि किन परिस्थितियों में अहिंसा के नियम का उल्लंघन किया जाना उचित है-
अगर कोई प्राणी असहनीय दर्द झेल रहा हो और उसकी मुक्ति का कोई और रास्ता न हो तो उसके जीवन को समाप्त कर देना उचित है। लेकिन ऐसा सिर्फ उस प्राणी के हित में किया जाए, किसी अन्य के हित में नहीं।
किसी प्राणी के नैतिक, आध्यात्मिक या भौतिक विकास के लिये उसे कष्ट पहुँचाना अहिंसा का उल्लंघन नहीं है।
अपरिग्रह
अपरिग्रह का साधारण अर्थ है एकत्रित न करना किंतु गांधी जी ने इसका व्यापक अर्थ लिया। गांधीजी के लिये अपरिग्रह का अर्थ है, निरंतर श्रम करते हुए ही समाज से कुछ लेना। बिना श्रम किये किसी चीज पर हक न जताना।
जीवन की अनिवार्यताओं के अलावा जो कुछ भी है उसका प्रयोग समाज हित में करना। यही ट्रस्टीशिप या न्यासिता का सिद्धांत भी है। इसका अर्थ है कि पूंजीपति से धन छीनने की आवश्यकता नहीं है बल्कि उसका हृदय परिवर्तन करना चाहिये ताकि वह समझ सके कि अपनी जरूरत भर के संसाधन खर्च करने के बाद उसे शेष सारा धन जरूरतमंद के लिये खर्च करना चाहिये।
मार्क्स तथा गांधी में इस बिंदु पर गहरा अंतर है। भौतिकवादी होने के कारण मार्क्स हृदय परिवर्तन को संभव नहीं मानते। उनका दावा है कि समानता लाने का एकमात्र तरीका अमीरों की संपत्ति छीनना और संपूर्ण संपत्ति को सामाजिक संपत्ति घोषित कर देना है।